Program ingestel om Roodepoort-leerlinge te help inhaal | Maroela Media
Program ingestel om Roodepoort-leerlinge te help inhaal
Die Gautengse departement van onderwys het gesê 'n program sal by die Roodepoort Primary School in Johannesburg ingestel word om te verseker dat leerlinge die werk inhaal wat hulle agtergeraak het die afgelope aantal weke.
Phumla Sekhonyane, woordvoerder van die departement, het gesê daar was Donderdagoggend 912 leerlinge by die skool vergeleke met die 643 leerlinge wat Woensdag opgedaag het toe die skool heropen het.
"Die departement se inhaal-program sluit in vakdeskundiges wat by die skool ontplooi is om saam met die onderwysers te werk om leemtes te identifiseer en te help om daarvoor op te maak," het Sekhonyane gesê. "Kinders sal ook meer individuele tyd saam met onderwysers kan deurbring en sal ekstra klasse gedurende die skoolvakansies ontvang."
Sy het gesê die departement het ook gereël dat 'n span sielkundiges die skool besoek om berading aan leerlinge sowel as onderwysers te bied.
Die departement het Vrydag aangekondig dat die skool Dinsdag sal heropen met onderrig wat Woensdag hervat sou word. Die skool was byna vier weke gesluit weens voortslepende onluste wat maande lank ontwrig het. Die Gautengse premier, David Makhura, het gesê daar is besluit om die skool te heropen nadat 'n verslag en voorstelle deur 'n bemiddelingspan voorgelê is.
"Veiligheid by die skool sal opgeskerp word om te verseker dat die omgewing veilig en bevorderlik vir effektiewe onderrig en leer is," het Makhura gesê. "Ons sal ook verseker dat die voorstelle van die bemiddelingspan geïmplementeer word."
Hy het gesê aandag sal gegee word aan sosiale kwessies van die gemeenskap en omliggende gebiede om 'n einde te bring aan die onluste by die skool en in die gemeenskap.